En ødelagt postkasse, en ridset bil og en ridset dør. Det var, hvad en 49-årig borger i Frederikshavn tirsdag aften blev mødt af, da vedkommende forlod sit hus på Abildvej. Postkassen var simpelthen eksploderet, efter ukendte gerningsmænd havde fyldt den med fyrværkeri og antændt. Det havde resulteret i, at dele af postkassen ramte bil og fordør. Det skriver Nordjyllands Politi i sin døgnrapport. Men man behøver ikke finde sig i drengestregerne. Vil man undgå hærværk, råder politiet til, at man sætter en foliebakke med vand i bunden af postkassen - så slukkes krudtet hurtigt. Hvad man så stiller op med gennemblødte rudekuverter, har Nordjyllands Politi ikke noget svar på.

Opsummering:
En postkasse har måttet lade livet på grund af tidlige nytårsløjer i Frederikshavn.